Kaapse brandbestryders met klippe bestookVerskeie brandweervoertuie is beskadig. (Foto: Verskaf) Brandbestryders en die spesialisvoertuie wat hulle gebruik, is die afgelope naweek tydens drie afsonderlike voorvalle in Kaapstad met klippe bestook terwyl hulle op noodgevalle in die stad gereageer het. JP Smith, Kaapstad se burgemeesterskomiteelid vir veiligheid, het Maandag gesê al drie die aanvalle het binne 24 uur, net etlike kilometer van mekaar af, plaasgevind. Geen brandbestryders is beseer nie, maar verskeie brandweervoertuie is beskadig. Dit is egter onduidelik presies wat die rede vir die vlaag aanvalle is. Volgens Smith het die eerste voorval Saterdag net voor 09:00 by ŉ ongelukstoneel in Gugulethu gebeur. “Die brandbestryders het op ŉ motorongeluk op Oliver Tambo-laan in Manenberg gereageer toe omstanders skielik gewelddadig geword het. Hulle het die brandweerwa met klippe bestook en die voertuig se voorruit en passasiersvenster beskadig,” sê hy. Die tweede aanval het Saterdag om 23:00 naby die Gugulethu-brandweerstasie plaasgevind. In hierdie voorval is die brandweervoertuig se voorruit en passasiersvenster ook deur klippe beskadig. Net meer as ŉ uur later, om 00:41, is brandbestryders na ŉ toneel in Isikhova-straat in Mfuleni ontbied waar ŉ aantal laekostehuise glo aan die brand geslaan het. Kort ná hul aankoms het mense, glo inwoners, die reddingswerkers met klippe begin bestook. Brandbestryders van Kaapstad het verlede jaar onder soortgelyke aanvalle deurgeloop en hul voertuie is ook verskeie kere met klippe bestook. “Ná ŉ tydperk van betreklike rustigheid, blyk dit nou dat brandbestryders weer die teiken van sinnelose en gevaarlike aanvalle is. Dié aanvalle word dikwels geloods deur die einste mense wat die brandbestryders moet help,” sê Smith. Hy het mense gemaan dat aanvalle soos dié dodelike gevolge kan inhou, aangesien noodpersoneel dan eers vir begeleiding van die polisie moet wag voordat hulle mense kan begin help. “Indien die aanvalle voortgesit word, sal beskermingsdienste die brandbestryders moet vergesel wat reaksietye sal vertraag en die lewens en eiendom van inwoners onnodig in gevaar stel.” Niemand is nog in verband met die aanvalle in hegtenis geneem nie.